โบรกชี้กำไร SYNEX ไตรมาส 1 แตะ 187 ลบ. โตสวนกลุ่ม เชียร์ “ซื้อ” เป้า 32 บ.
โบรกชี้กำไรปกติ SYNEX ไตรมาส 1 แตะ 187 ลบ. โตสวนกลุ่มขายอุปกรณ์ไอที อานิสงส์กระจายโครงสร้างรายได้ที่ดีกว่าและมีสัดส่วนสินค้า Commercial ที่คาดจะเพิ่ม เชียร์ “ซื้อ” เป้า 32 บ.
โบรกชี้กำไรปกติ SYNEX ไตรมาส 1 แตะ 187 ลบ. โตสวนกลุ่มขายอุปกรณ์ไอที อานิสงส์กระจายโครงสร้างรายได้ที่ดีกว่าและมีสัดส่วนสินค้า Commercial ที่คาดจะเพิ่ม เชียร์ “ซื้อ” เป้า 32 บ.
29 เม.ย. 2565

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (29 เม.ย. 2565) โดยประเมิน บริษัท ซินเน็ค (ประเทศไทย) จำกัด (มหาชน) หรือ SYNEX ว่า ทางฝ่ายวิจัยคาดกำไรปกติไตรมาส 1/2565 จะอยู่ที่ 186.90 ล้านบาท ลดลง 2.70% จากไตรมาสก่อน แต่เพิ่มขึ้น 8.30% จากงวดเดียวกันของปีก่อน ซึ่งดีกว่าหุ้นในกลุ่มขายอุปกรณ์ไอทีที่นอกจากกำไรจะลดลงจากไตรมาสก่อนตามฤดูกาลแล้ว ยังลดลงจากงวดเดียวกันของปีก่อน ราว 27-30% เนื่องจาก iPhone12 เริ่มขายในปี 2563 ช้า สินค้าส่วนใหญ่เข้ามาวางจำหน่ายเป็นจำนวนมากในไตรมาส 1/2564 ทำให้รายได้ในไตรมาส 1/2564 เป็นฐานที่สูง แต่ SYNEX มีการกระจายโครงสร้างรายได้ที่ดีกว่า
โดยมีสัดส่วนสินค้า Commercial (Network, Server &amp; Storage, Surveillance, Software) 17% ในปี 2564 ทางฝ่ายวิจัยคาดว่าจะเพิ่มเป็น 18% ในไตรมาส 1/2565 ไม่ได้พึ่งพาโน้ตบุ๊ค มือถือ และอุปกรณ์อื่นที่ได้อานิสงส์จากการ WFH ทั้งหมด จึงทำให้คาดว่ามีรายได้ 9,821.80 ล้านบาท ลดลง 11.80% จากไตรมาสก่อน แต่เพิ่มขึ้น 14% จากงวดเดียวกันของปีก่อน และคาดว่ายังรักษาระดับอัตรากาไรขั้นต้นได้ 4.70% ใกล้เคียงกับไตรมาส 4/2564 และมีแนวโน้มดีขึ้นในระยะถัดไปจาก Product mix สำหรับสัดส่วนค่าใช้จ่ายในการขายและบริหารต่อรายได้คาดว่าจะใกล้เคียงกับไตรมาสก่อนๆ
สำหรับราคาน้ำมันหรือค่าขนส่งนั้นมีผลกระทบจำกัดมากต่อการดำเนินงานของ SYNEX ส่วนผลกระทบทางอ้อมต่อกำลังซื้อ ยังไม่มีผลในไตรมาส 1/2565 และเชื่อว่าในระยะถัดไปก็กระทบจำกัด บริษัทมี SWOPMART แพลตฟอร์มซื้อขายสินค้าไอทีมือสองระดับ C2C รองรับความต้องการของลูกค้าที่หลากหลาย นอกจากนี้ SYNEX มีสินค้าแบรนด์ของตัวเองชื่อ S-Gear จำหน่ายสินค้า Accessories และสินค้าไลฟ์สไตล์ เริ่มเปิดตัวเมื่อปลายเดือน มี.ค. ที่ผ่านมา เป็นการขยับสู่ต้นน้ำเพื่อต่อจิ๊กซอว์เป็น No.1 ใน IT Ecosystem ตามเป้าของบริษัท และเป็นการเพิ่มอัตรากำไรขั้นต้นให้สูงขึ้น
ส่วนประเด็นค่าเงินบาทที่อ่อนค่า ไม่เป็นผลดีนักต่อผู้ประกอบการในกลุ่มขายสินค้าไอที ปัจจุบันยังไม่กระทบเพราะบริษัทมีการป้องกันความเสี่ยงของค่าเงินและเป็นสิ่งที่ต้องติดตามต่อไป
อย่างไรก็ดีกำไรไตรมาส 1/2565 ที่ทางฝ่ายวิจัยคาด คิดเป็น 18.10% ของประมาณการทั้งปีที่ 1,034.6 ล้านบาท เพิ่มขึ้น20.30% จากงวดเดียวกันของปีก่อน ซึ่งประมาณการของทางฝ่ายวิจัยสูงกว่า Consensus ประมาณ 8% แต่คิดว่าธุรกิจใหม่ๆ ที่ SYNEX เริ่มในปีนี้มีโอกาสที่จะทำให้กำไรเติบโตได้ดังกล่าว คงประมาณการกำไรปี 2564-2567 เติบโตเฉลี่ย 20.80% CAGR คงราคาเป้าหมาย 32 บาท อิงค่า PE ที่ 28 เท่า ค่า PEG ที่ 1.4 ราคาหุ้นที่ปรับลงมากว่า 30% ในช่วง 3 เดือนที่ผ่านมาตามหุ้นกลุ่ม Tech ทั่วโลก จนปัจจุบันมีค่า PE ที่ 20.1 เท่า คิดเป็น PEG เพียง 0.7 ต่ำกว่าค่าเฉลี่ย PEG ปีที่ผ่านมาที่มี PEG 1.4 จึงยังแนะนำ “ซื้อ”